
A mohorai Widffy család genealógiája

Kulcsszavak: genealógia; Mohora; Widffy; Nógrád; társadalom
Dolgozatomban a mohorai Widffy család genealógiáját vizsgálom. Ugyan a szakirodalomban valamelyest ismert e család, Nagy Iván és Kubinyi Ferenc kutatásai óta nem történt kísérlet a família történetének modern eszközökkel és lehetőségekkel való megírására. Munkámban erre vállalkoztam. A család hivatalviselését és birtokviszonyait elsősorban az okleveles forrásanyagra támaszkodva tudtam rekonstruálni, amelyet az elsősorban a 15. század második felében személyek hivatalviselésére vonatkozó, a szakirodalomban már ismert adatokkal egészítettem ki. A mohorai Widffy családot sikerült összekötni a Hontpázmány nemzetséggel, s kimutatni e nemzetség eddig ismeretlen leágazását. A teljesen felderítetlen 14. századi családtörténetükben sikerült elhelyezni András fehérvári prépostot és Makó, a királyi udvar ifját. A 15. században a család látványosan lépkedett előre a nemesi társadalomban: magister címzés után elnyerték az egregius címzést, amelyet a század végére a magnificus vir koronázott meg. Sajnálatos körülményeknek köszönhetően ez azonban megtört a 16. század elején, s e század végére a família magszakadást szenvedett, s letűnt örökre.



